На основу члана 11. став 3. Закона о улагањима („Службени гласник РС”, бр. 89/15 и 95/18) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

УРЕДБУ

O ИЗМЕНАМА И ДОПУНАМА УРЕДБЕ

О ОДРЕЂИВАЊУ КРИТЕРИЈУМА ЗА ДОДЕЛУ ПОДСТИЦАЈА РАДИ ПРИВЛАЧЕЊА ДИРЕКТНИХ УЛАГАЊА

Члан 1.

У Уредби о одређивању критеријума за доделу подстицаја ради привлачења директних улагања („Службени гласник РС”, бр. 1/19 и 39/23), у члану 3. додају се нови ст. 9. и 10, који гласе:

„Оправдани трошкови улагања великог привредног субјекта на тржишту у циљу битне промене у производном процесу морају бити већи од трошкова амортизације у претходне три фискалне године за имовину која је повезана са делатношћу која се модернизује.

Оправдани трошкови улагања у циљу диверсификације производног програма морају бити најмање 200% већи од књиговодствене вредности имовине која се поново користи, а која се књижи у фискалној години пре почетка радова.ˮ

Досадашњи ст. 9 и 10. постају ст. 11. и 12.

Члан 2.

У члану 4. став 3. мења се и гласи:

„Средства се не могу доделити за реализацију инвестиционих пројеката у сектору саобраћаја, угоститељства, игара на срећу, трговине, производње синтетичких влакана, угља и челика, рударства, дувана и дуванских прерађевина, оружја и муниције, бродоградње поморских трговачких пловила на сопствени погон преко 100 бруто регистрованих тона, аеродрома, комуналних делатности, сектору енергетике, широкопојасних мрежа, рибарства и аквакултуре и ради развоја софтвера осим ако нису у функцији унапређења производа, производног процеса или пружања услуга сервисних центара.ˮ

Члан 3.

У члану 5. став 3. брише се.

Члан 4.

Назив изнад члана и члан 8. мењају се и гласе:

„Максимално дозвољени износ и интензитет средстава

Члан 8.

Износ и интензитет средстава подстицаја обрачунатих и одобрених у складу са овом уредбом не може да одступа од максималног износа и интензитета обрачунатог на начин и под условима утврђеним прописима којима се уређују услови и критеријуми усклађености регионалне државне помоћи.

Приликом одређивања висине средстава која могу бити додељена, узима се у обзир кумулација са претходно одобреном државном помоћи, у складу са прописима којима се уређује контрола државне помоћи.ˮ

Члан 5.

У члану 19. став 2. мења се и гласи:

„Уз Пријаву за доделу средстава подноси се:

1) бизнис план за инвестициони пројекат који нарочито садржи назив и величину привредног субјекта, опис пројекта, датум почетка и краја пројекта, лoкацију пројекта, преглед трошкова пројекта и инструмент и износ државне помоћи;

2) oригинал или оверена фотокопија регистрованих финансијских извештаја улагача за претходне две године пословања, са ревизорским извештајем (уколико постоји законска обавеза вршења ревизије) уколико нису јавно објављени, а страно правно лице подноси оригинал или оверену фотокопију финансијских извештаја са ревизорским извештајем (уколико постоји законска обавеза вршења ревизије) и оверени превод на српски језик или изјаву улагача да није обавезан да прибавља извештај овлашћеног ревизора. Улагач је у обавези да достави оригинал или оверену фотокопију консолидованог финансијског извештаја дивизије и оверени превод на српски језик или изјаву да нема обавезу консолидације уз достављање оригиналa или оверене фотокопије појединачних финансијских извештаја повезаних лица;

3) оригинал или оверена фотокопија извода из одговарајућег регистра државе у којој страни улагач има седиште, не старији од три месеца, оверен од стране надлежног органа, као и оверени превод извода на српски језик;

4) уверење да против улагача и корисника средстава није покренут претходни стечајни поступак, реорганизација или стечај, а страно правно лице даје изјаву о томе која је саставни део Пријаве за доделу средстава;

5) доказ о измирењу обавеза по основу пореза у Републици Србији, а за стране улагаче који нису пословали у Републици Србији, изјава да улагач није пословао у Републици Србији и да нема порески идентификациони број додељен у складу са прописима којима се уређују порески поступак и пореска администрација, која је саставни део Пријаве за доделу средстава;

6) изјаве да одговорна лица улагача и корисника средстава нису правноснажно осуђивана за кривична дела против права по основу рада;

7) изјава да улагач и корисник средстава нису осуђивани за кривична дела против привреде, која је саставни део Пријаве за доделу средстава;

8) изјава да улагач и корисник средстава нису привредна друштва у тешкоћама у смислу правила о додели државне помоћи, која је саставни део Пријаве за доделу средстава;

9) изјава да улагач и корисник средстава нису у поступку повраћаја државне или *de minimis* помоћи, која је саставни део Пријаве за доделу средстава;

10) изјава да корисник није престао са обављањем исте или сличне делатности на територији Републике Србије у периоду од две године пре подношења Пријаве за доделу средстава и не планира да престане са обављањем такве делатности у року од највише две године након завршетка инвестиционог пројекта, која је саставни део Пријаве за доделу средстава.ˮ

Члан 6.

Поступци за доделу средстава подстицаја ради привлачења директних улагања започети до дана ступања на снагу ове уредбе окончаће се у складу са Уредбом о одређивању критеријума за доделу подстицаја ради привлачења директних улагања („Службени гласник РС”, бр. 1/19 и 39/23).

Члан 7.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-4602/2023

У Београду, 25. маја 2023. године

В Л А Д А

ПРВИ ПОТПРЕДСЕДНИК ВЛАДЕ

Ивица Дачић, с.р.